Þingræður haldnar á Alþingi Íslendinga



Herra forseti. Frv. Þetta, sem hér er til umr., um heimild fyrir ríkisstj. til þess að leyfa h/f Hval innflutning á tveimur hvalveiðiskipum, þótt þau séu eldri en 12 ára, er samhljóða brbl., sem út voru gefin 13. júlí s.l. Skip þessi, sem hér um ræðir, munu vera byggð 1945 eða 16 ára gömul. Þau eru talin í góðu lagi og henta vel til hvalveiða. Skipin eru bæði þó nokkru stærri og gangmeiri en hin eldri skip félagsins, sem það hefur starfrækt á undanförnum árum. Hvalveiðistöðin hefur jafnan verið starfrækt með fjórum veiðiskipum. Alls eru nú í eigu félagsins 7 skip að nafni til. Eitt þeirra er þó talið hafa gereyðilagzt á s.l. sumri. Aflvél þess mun hafa brotið sig niður svo mikið, að ekki verður endurbætt. Til viðbótar er það talið tímaspursmál, hve lengi verður unnt að halda úti þremur af hinum eldri skipum félagsins, enda eru þau öll mjög gömul. Það elzta er byggt 1925 og hin lítið eitt síðar. Svo sem fram kemur í nál. sjútvn. um mál þetta, mælir hún samhljóða með því, að frv. verði samþykkt óbreytt. Einn nefndarmanna, Kjartan J. Jóhannsson, var fjarstaddur við afgreiðslu málsins. Ég vil því leyfa mér, herra forseti, að mæla með því, að frv. verði samþ. og því verði að þessari umr. lokinni vísað til 3. umr.



Herra forseti. Ég kemst ekki hjá því að gera hér fyrirspurn um málsmeðferð. Það mál, sem mig fangar til þess að spyrjast fyrir um, er frv. til laga um jarðgöng á þjóðvegum. Það er alllangt um liðið, síðan útbýtt var nál. um það mál, bæði frá meiri hl. og minni hl. samgmn. Skömmu eftir að nál. hafði verið útbýtt, var mál þetta að vísu á dagskrá tekið, en þó þá fyrst í stað út af dagskrá tekið, án þess að framsögur færu fram um það. Mánudaginn í s.l. viku var svo, ef ég man rétt, frv. þetta tekið á dagskrá, og þá fluttu þeir sínar framsöguræður um það, frsm. meiri hl. og frsm. minni hl. Síðan var málið tekið út af dagskrá að ósk fjmrh., að því er sagl var, Að sjálfsögðu hef ég ekki hið minnsta að athuga við það, að mál sé tekið út af dagskrá eftir ósk ráðherra, ef þeir ætla að taka þátt í umræðum um málið, en eru bundnir við aðra umræðu í annarri deild eða störf þar. En síðan hefur mál þetta ekki verið tekið fyrir til framhaldsumræðu. Það hefur að vísu verið tekið á dagskrá, ef ég man rétt, einu sinni eða kannske tvisvar, - ég held þó aðeins einu sinni, - en það hefur verið tekið út af henni aftur jafnharðan. Ekki er þetta þó fyrir þá sök, að svo mjög hafi verið hlaðið á þessa deild, að því er verkefni snertir, því að flesta þessa daga, sem síðan eru liðnir, hefur verið eitt eða þá í hæsta lagi tvö mál til meðferðar í þessari hv. deild, og afgreiðsla þeirra hefur ekki tekið langan tíma. Það er því ljóst, að það er eitthvað annað, sem stendur í vegi fyrir eðlilegri afgreiðslu þessa máls, heldur en annir þessarar ha. þingdeildar. Ég hef líka veitt því athygli, að á ýmsum fundum eftir þetta hefur hæstv. fjmrh. verið viðstaddur hér í deildinni, þannig að ekki hefur fjarvera hans eða störf í annarri deild staðið í vegi fyrir því, að fjallað væri um málið hér. Ég er að vísu ekki þingvanur maður, en ég ætla þó, að svona meðferð sé nokkuð óvenjuleg, og ég verð að segja, að mér þykir hún mjög óvenjuleg. Af þessu tilefni langar mig til þess að beina þeirri fyrirspurn til hæstv. forseta, hvort þess megi ekki vænta, að þetta mál verði tekið á dagskrá næsta fundardag, þ.e. næsta fimmtudag. Í annan stað langar mig til þess að spyrja hæstv. forseta að því, hvort það sé samkvæmt ósk og áframhaldandi ósk hæstv. fjmrh., að mál þetta hefur ekki verið tekið fyrir til eðlilegrar framhaldsafgreiðslu. Og að lokum, ef svo skyldi fara mót von minni, að hæstv. forseti sæi sér ekki fært að taka málið á dagskrá á fimmtudaginn, hvort það sé þá ósk hæstv. fjmrh., að málið sé ekki tekið þá fyrir. Og ef svo er, hverjar ástæður liggja til þeirra óska hæstv. fjmrh.

Forseti (SÓÓ): Vegna ummæla hv. þm. vil ég taka fram, að 20. þ.m. var umrætt frv. tekið á dagskrá og var til umr., en umr. frestað, eins og þá var tekið fram, samkv. tilmælum hæstv. fjmrh. Ég skal taka það fram, að ég gekk út frá því, að hæstv, ráðh. mundi tala við mig um þetta mál frekar, vegna þess að hann óskaði eftir því, að það yrði tekið út af dagskrá þá. Það hefur hann ekki gert enn. Ég skal einnig játa það, að ég hef ekki innt hann eftir því, hvort hann mundi vera tilbúinn til þess, að málið yrði tekið á dagskrá aftur, svo að það er ekki samkv. hans ósk, að það hefur ekki verið tekið á dagskrá síðan, heldur eingöngu af því, að ég gerði ráð fyrir, að hann mundi að fyrra bragði tala við mig um þetta. Hvað viðvíkur því að taka málið fyrir á næsta fundi, skal ég lofa að athuga og tala við hæstv. ráðh. um það. En ég mun ekki treysta mér til þess að taka það á dagskrá nema tala við hann áður vegna beiðni hans, sem hann hefur ekki gert frekar grein fyrir við mig. En hvað snertir ummæli hv. þm. um það, að þetta væri óvenjuleg meðferð á máli, þá má e.t.v. segja það. En stundum vill það nú til og er ekki neitt einsdæmi, að mál hafi verið í athugun í ríkisstj., þó að það hafi verið komið til l. eða 2. umr.. og hafi svo stöðvazt á vissu stigi, ef á hefur staðið samkomulagi innan ríkisstj. um það. Ég hygg, að þetta sé ekki neitt einsdæmi. En sem sagt, ég skal athuga þetta við hæstv. ráðh. nú fyrir næsta fund og taka það þá á dagskrá, ef það er í lagi.



Herra forseti. Ég vil þakka hæstv. forseta fyrir þessar upplýsingar og fyrir þær undirtektir hans undir þetta mál, að það verði tekið fyrir á fimmtudag, ef ekki stendur þá neitt sérstakt í vegi. Ég hef að sjálfsögðu enga löngun til þess að fara að deila við hæstv. forseta um meðferð þessa máls. Ég veit, að hann er sanngjarn maður og réttsýnn. En eins og ég sagði áðan, þá álít ég það eðlilega ósk af hálfu ráðh., að máli sé frestað, ef hann er bundinn við umr. eða störf annars staðar, en hins vegar felli ég mig ekki við þann hugsunarhátt, að ráðh. geti stöðvað mál þingmanna, sem nefnd hefur skilað áliti um í þinginu, á þeirri forsendu eða með þeirri röksemd, að hann eða ríkisstj. þurfi að athuga það nánar. Það má þó í sambandi við þetta mál kannske að einu leyti til sanns vegar færa, að hæstv. ríkisstj. vilji taka það til athugunar, og það er einmitt af þeirri sömu ástæðu sem það var borið fram snemma þings. Það er sem sé nauðsynlegt eða a.m.k. æskilegt, að það sé tekin afstaða til þessa frv., áður en fjárlög eru afgreidd, og ef það væri svo, að hæstv. fjmrh. væri að hugsa um einhverjar aðrar leiðir til þess að leysa þetta mál og gæti bent á aðra leið, sem jafngóðum árangri skilaði, þá mundi ég fyrir mitt leyti fagna því. En þá verð ég að telja það eðlilegt, að hæstv. fjmrh. gæfi um slíkt yfirlýsingu eða a.m.k. hefði samráð um það við flm., en að málinu væri ekki frestað svona þegjandi dag frá degi.